San Bartolome baseliza (Zegama)

Bartolome baseliza Gipuzkoako Zegama herrian dagoen XIV. mendeko eraikina da. Elementu erromanikoak gorde dituen barroko estilokoa, 2012tik Kultura Ondare Nabariaren izendapena du Done Jakue bidearekin lotuta. Deskribapena San Bartolome baseliza Zegamako hirigune historikoa dagoen haranaren magalean dago altxatuta. Andueza auzoan dago (gaur egun Zuraren Museoa hartzen duen Andueza baserritik hartu zuen izena). Gaur egun hilerriari erantsita ageri den baseliza hori Zegamako lehenengo parrokia izango zen, ziur aski. Izan ere, herriko zaindaria San Bartolome da oraindik ere. Baseliza barroko horretan, sartzeko atearen ondoan, bataiarri moduan erabiltzen den kapitel erromaniko bat dago; kareharrizkoa da kapitel hori. Tailuaren noranzkoa aztertuta, portada baten edo leiho baten ezkerrera egongo zen, jatorrian. Munstro itxurako maskaroi bat du: belarri zorrotzak, almendra itxurako begiak eta hortz zorrotzak ditu, eta hortz artetik simetrikoki adar batzuk irteten zaizkio korapilatuta. Sugeen miztoak edo gorputzak izan daitezke, besante-ilara baten bidez apainduta. Apaingarri horiek Bizkaian, Zumetxagako San Migel baselizan ageri direnen modukoak dira. Estibalizko eskolako gaiak izan daitezke, eskola horretako apaingarriek zabalkunde handia izan baitzuten XIII. mendean, mugako probintzietan. Erreferentziak Kanpo estekak